### Resume

[adresse] har ansøgt om at få revideret fjorten tilladelser til udledning af regnvandsopblandet spildevand til vandmiljøet. Hermed en opfølgende orientering om handleplaner for overløb og overholdelse af tilladelser til udledning af regnvandsopblandet spildevand til vandmiljøet.

### Sagsfremstilling

Teknisk Udvalg blev sidste sommer orienteret om, at [adresse] har ansøgt om at få revideret fjorten tilladelser til udledning af regnvandsopblandet spildevand til vandmiljøet. Forvaltningen og forsyningen har siden været i løbende dialog om handleplaner for de 14 overløb, og vil hermed give en opfølgende orientering.

I dag overholdes fem af de fjorten tilladelser. Optimering af datagrundlaget i [adresse] beregningsmodeller har vist, at to overløb i Skibet nu efterlever udledningstilladelsen. Dertil vil optimering af pumper og ledningssystemer sikre overholdelse af to tilladelser til overløb i [adresse] og Skibet. Endelig har gennemførte indsatser i Spildevandsplanen betydet, at 1 overløb i [adresse] efterlever udledningstilladelsen.

Øvrige fem overløb i Børkop, Give og Egtved indgår i Spildevandsplanens separeringsprojekter, som gradvis realiseres frem mod 2025. De tilhørende udledningstilladelser vil blive revideret i takt med, at projekterne gennemføres. Ydermere vil 1 overløb i Farre blive reduceret via driftsoptimering, når spildevandsplan-projektet i Give er gennemført.

Handlingen for de resterende tre overløb er, at separere udvalgte fælleskloakerede områder i [adresse] og Vonge. Kloakseparering og etablering af et tostrenget ledningssystem er grundlaget for at nedlægge og begrænse overløb af fællesvand til vandløb og fjord under kraftig regn. Projekterne vil blive prioriteret i Spildevandsplanen med mål om opstart fra 2026. Indsatsen er en del af en løbende dialog mellem Forvaltningen og forsyningen om at begrænse udledningen af næringsstoffer og miljøfremmede stoffer til vandmiljøet.

Spildevandsplanen har hovedfokus på en prioriteret indsats for reduktion af mængden af overløbsvand fra spildevandssystemet. Indsatsen er prioriteret i forhold til sårbare vandløb og større udledninger til [adresse] og mange projekter er igang.

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Tilladelser og indsatser vedr. overløb bidrager til kommunens resiliensstrategi gennem en prioriteret indsats for at reducere udledningen af urenset spildevand til vandmiljøet.

### Teknik- og Miljødirektøren indstiller,

|  |  |
| --- | --- |
| at | orienteringen tages til efterretning. |

### Beslutning

Taget til efterretning.

Jacob Mikkelsen var fraværende.